DOI: 10.14457/tu.the.2019.627
title: การเปิดเผยข้อมูลบนเว็บไซต์ของนักลงทุนสัมพันธ์: กรณีศึกษา บริษัทจดทะเบียนในตลาดหลักทรัพย์แห่งประเทศไทย ในกลุ่มดัชนี SET 100

description: งานวิจัยนี้มีวัตถุประสงค์เพื่อศึกษาเนื้อหาการเปิดเผยข้อมูลบนเว็บไซต์นักลงทุนสัมพันธ์ของบริษัทจดทะเบียนในตลาดหลักทรัพย์แห่งประเทศไทยที่มีรายชื่อหลักทรัพย์ในกลุ่มดัชนี SET 100 ทั้งในภาพรวม แยกตามกลุ่มอุตสาหกรรม และแยกตามการได้รับรางวัลนักลงทุนสัมพันธ์ ตามกรอบแนวคิดงานวิจัยที่พัฒนาขึ้นจากแนวทางการเปิดเผยข้อมูลบนเว็บไซต์ของสมาคมนักลงทุนสัมพันธ์ประเทศอังกฤษ (IRS) แนวทางการเปิดเผยข้อมูลบนเว็บไซต์ตามแบบสอบถามการดำเนินงานนักลงทุนสัมพันธ์ของบริษัทจดทะเบียน ประจำปี 2560 ของตลาดหลักทรัพย์แห่งประเทศไทย และแนวทางการเปิดเผยข้อมูลขั้นต่ำบนเว็บไซต์ตามหลักกำกับดูแลกิจการของบริษัทจดทะเบียนปี 2560 ซึ่งแบ่งข้อมูลในการศึกษาออกเป็น 8 ประเภท คือ (1) ข้อมูลทั่วไป (2) ข้อมูลทางการเงิน (3) ข้อมูลข่าว (4) ข้อมูลการลงทุน (5) ข้อมูลผู้ถือหุ้น (6) ข้อมูลผู้ถือหุ้นกู้ (7) ข้อมูลการกำกับดูแลกิจการ และ (8) ข้อมูลความรับผิดชอบต่อสังคม โดยเก็บรวบรวมข้อมูลจากเนื้อหาที่มีการเปิดเผยบนเว็บไซต์ของบริษัทในส่วนของนักลงทุนสัมพันธ์ ระหว่างเดือนเมษายน - มิถุนายน 2562ผลการศึกษาในภาพรวม พบว่า รายการย่อยในแต่ละประเภทข้อมูลที่มีการเปิดเผยข้อมูลมากที่สุด ได้แก่ (1) ข้อมูลทั่วไป เปิดเผยคณะกรรมการและผู้บริหาร (2) ข้อมูลทางการเงิน เปิดเผยรายงานประจำปี (3) ข้อมูลข่าว เปิดเผยข่าวแจ้งตลาดหลักทรัพย์ (4) ข้อมูลการลงทุน เปิดเผยข้อมูลสำหรับการดาวน์โหลดเอกสารเป็นชุดในคราวเดียวกัน (5) ข้อมูลสำหรับผู้ถือหุ้น เปิดเผยโครงสร้างผู้ถือหุ้น/ผู้ถือหุ้นรายใหญ่ (6) ข้อมูลสำหรับผู้ถือหุ้นกู้ เปิดเผยการจัดอันดับความน่าเชื่อถือ (7) ข้อมูลการกำกับดูแลกิจการ เปิดเผยข้อมูลทั้งภาษาไทยและภาษาอังกฤษบนเว็บไซต์ (8) ข้อมูลการรับผิดชอบต่อสังคม เปิดเผยรายงานความรับผิดชอบต่อสังคม/รายงานความยั่งยืน สำหรับการเปิดเผยข้อมูลบนเว็บไซต์ของนักลงทุนสัมพันธ์แยกตามกลุ่มอุตสาหกรรม พบว่า รายการย่อยที่มีการเปิดเผยในทุกกลุ่มอุตสาหกรรม ภายใต้ข้อมูลทั้ง 8 ประเภท มีดังนี้ (1) ข้อมูลทั่วไป รายการ Factsheet (2) ข้อมูลทางการเงิน ทุกรายการ (3) ข้อมูลข่าว ทุกรายการ ยกเว้น จดหมายข่าว (4) ข้อมูลการลงทุน รายการข้อมูลความเสี่ยงต่าง ๆ ที่จะกระทบการลงทุนหรือประกอบธุรกิจ และ 2) รายการข้อมูลสำหรับการดาวน์โหลดเอกสารเป็นชุดในคราวเดียวกัน (5) ข้อมูลสำหรับผู้ถือหุ้น ทุกรายการ ยกเว้น 1) สไลด์การนำเสนอในการจัดการประชุมผู้ถือหุ้น 2) คำศัพท์ต่าง ๆ ที่จำเป็นต่อการเข้าใจในอุตสาหกรรม 3) รายชื่อที่ปรึกษาของบริษัทและรายละเอียดการติดต่อ และ 4) บทความของนักวิเคราะห์ที่ติดตามบริษัท (6) ข้อมูลสำหรับผู้ถือหุ้นกู้ มี 2 รายการ ได้แก่ 1) รายละเอียดหุ้นกู้ และ 2) การจัดอันดับความน่าเชื่อถือ (7) ข้อมูลการกำกับดูแลกิจการ มี 4 รายการ ได้แก่ 1) หลักปฏิบัติตามหลักการกำกับดูแลกิจการ 2) ข้อบังคับบริษัท หนังสือบริคณห์สนธิ 3) นโยบายการกำกับดูแลกิจการของบริษัท และ 4) จรรยาบรรณสำหรับพนักงาน (8) ข้อมูลการรับผิดชอบต่อสังคม รายงานความรับผิดชอบต่อสังคมหรือรายงานความยั่งยืน สำหรับการเปิดเผยข้อมูลบนเว็บไซต์ของนักลงทุนสัมพันธ์แยกตามการได้รับรางวัลนักลงทุนสัมพันธ์ พบว่า รายการที่กลุ่มที่ได้รับรางวัลนักลงทุนสัมพันธ์มีการเปิดเผยข้อมูลมากกว่ากลุ่มที่ไม่ได้รับรางวัลนักลงทุนสัมพันธ์ ภายใต้ข้อมูลทั้ง 8 ประเภท มีดังนี้ (1) ข้อมูลทั่วไป ทุกรายการ ยกเว้น รายละเอียดการติดต่อบริษัท (2) ข้อมูลทางการเงิน ทุกรายการ (3) ข้อมูลข่าว ทุกรายการ (4) ข้อมูลการลงทุน มี 3 รายการ 1) กลยุทธ์ในการดำเนินธุรกิจ และ 2) ข้อมูลเกี่ยวกับภาคอุตสาหกรรมที่บริษัทกำลังดำเนินธุรกิจ และ 3) ข้อมูลสำหรับการดาวน์โหลดเอกสารเป็นชุดในคราวเดียวกัน (5) ข้อมูลสำหรับผู้ถือหุ้น ทุกรายการ ยกเว้น 1) โครงสร้างผู้ถือหุ้น/ผู้ถือหุ้นรายใหญ่ 2) รายงานการประชุมผู้ถือหุ้น (3) ปฏิทินทางการเงิน/ปฏิทินนักลงทุน และ 4) รายชื่อที่ปรึกษาของบริษัทและรายละเอียดการติดต่อ (6) ข้อมูลสำหรับผู้ถือหุ้นกู้ มี 2 รายการ ได้แก่ 1) รายละเอียดหุ้นกู้ และ 2) การจัดอันดับความน่าเชื่อถือ (7) ข้อมูลการกำกับดูแลกิจการ ทุกรายการ ยกเว้น ข้อมูลติดต่อหน่วยงานหรือร้องเรียน และ (8) ข้อมูลการรับผิดชอบต่อสังคม ทุกรายการ